
Republica Moldova - Referendum consultativ

Concomitent cu alegerile locale desfăşurate la 23 mai a.c., a avut loc referendumul consultativ referitor la schimbarea sistemului de guvernare în Republica Moldova.

Desfăşurarea referendumului nu a întrunit, potrivit unor prime estimări participarea necesară validării (peste 60%). Din datele provizorii a reieşit că au răspuns mai puţin de 55% din cetăţenii cu drept de vot ai republicii, numai 20% din alegători votând împotrivă. 

În cadrul unei conferinţe de presă, preşedintele Republicii Moldova, Petru Lucinschi, s-a arătat satisfăcut de rezultatele referendumului consultativ. S-a subliniat că referendumul a fost un referendum consultativ, adică un sondaj al opiniei publice într-o problemă extrem de importantă pentru societate şi, indiferent de rezultate, acest sondaj este un barometru al opiniei publice, fără consecinţe juridice.

Petru Lucinschi a considerat că rezultatele preliminare ale referendumului constituie o susţinere absolut clară a iniţiativei sale privind reforma constituţională în Republica Moldova, susţinere care îl obligă pe şeful statului să continue activitatea în această direcţie. Majoritatea observatorilor politici au declarat că este posibilă reluarea referendumului în luna septembrie. 

Având în vedere importanţa iniţiativei prezidenţiale vom prezenta pe scurt istoricul ei, precum şi unele consecinţe politice ale acesteia. 

La 22 martie 1999 preşedintele Petru Lucinski a dat un Decret privind desfăşurarea unui referendum republican, referitor la schimbarea sistemului de guvernare în Republica Moldova. Conform acestuia, populaţia cu drept de vot trebuia să răspundă la întrebarea: “Sunteţi pentru modificarea Constituţiei în scopul instituirii sistemului prezidenţial de guvernare în Republica Moldova, în cadrul căreia Preşedintele republicii ar fi responsabil de formarea şi conducerea guvernului, precum şi de rezultatele guvernării ţării?”. 

Motivând necesitatea referendumului privind schimbarea sistemului de guvernare în Republica Moldova, Decretul prezidenţial a stipulat că actualul sistem semiprezidenţial de guvernare, instituit prin Constituţia din 1994, “a demonstrat că mecanismele existente de organizare, funcţionare şi colaborare a ramurilor legislativă, executivă şi judecătoarească ale puterii de stat nu asigură separaţia lor adecvată, echilibrul necesar dintre atribuţiile şi responsabilităţile ce le revin, precum şi unitatea procesului de dirijare a statului, ceea ce se soldează cu administrarea ineficientă a treburilor politice şi cu declinarea răspunderii concrete pentru rezultatele guvernării de către ramurile puterii”.

Subliniind faptul că, în actuala structură de guvernare, “se aduc prejudicii tot mai grave stabilităţii politice a statului, intereselor economice şi sociale ale cetăţenilor, imaginii şi prestigiului Republicii Moldova pe arena internaţională”, preşedintele Petru Lucinschi s-a declarat “convins că instituirea sistemului prezidenţial este imperios necesară pentru guvernarea eficientă a ţării în actualele condiţii, aceasta corespunzând voinţei poporului ca ţara să dispună de o guvernare stabilă, capabilă să garanteze şi să satisfacă interesele legitime ale cetăţenilor în condiţiile democraţiei, ordinii, stabilităţii politice şi sociale, responsabilităţii concrete a puterii faţă de cetăţeni”.

Din punctul de vedere al normelor constituţionale, potrivit art.143 din Constituţie “Parlamentul are dreptul să adopte o lege cu privire la modificarea Constituţiei după cel puţin 6 luni de la data prezentării iniţiativei corespunzatoare. Legea se adoptă cu votul a două treimi din deputaţi”. În mod real, iniţiativa Lucinschi de modificare a Constituţiei va fi examinată în Parlament în timpul campaniei electorale prezidenţiale din anul 2000. şinând cont de distribuţia reală a forţelor politice în actualul Parlament, proiectul de lege privind modificarea Constituţiei nu are şanse de a fi votat.

Apariţia Decretului a dat naştere la mari controverse, majoritatea forţelor politice parlamentare criticând iniţiativa preşedintelui Republicii Moldova. O parte a forţelor politice a fost de părere că, într-o perioadă de criză, instituirea unui regim prezidenţial ar putea duce la dictatură. Unii analişti politici au considerat iniţiativa drept o carte electorală inventată de preşedinte pentru a diviza din nou societatea în două tabere adverse. În orice situaţie, observatorii politici au subliniat faptul că preşedintele ţării a reuşit prin acest referendum să evite asumarea responsabilităţii pentru situaţia deosebit de gravă a ţării, dând vina pe sistemul de guvernare, discreditând forul legislativ şi partidele politice. 

Vicepreşedintele Parlamentului, Iurie Roşca, a subliniat că, dacă preşedintele va obţine ceea ce a scontat în cadrul referendumului, aceasta nu înseamnă automat si modificarea Constituţiei, procedura fiind mult mai complicată

 

2. Republica Moldova - Alegeri locale

Duminică, 23 mai 1999, s-au desfăşurat în Republica Moldova alegerile locale prin care au fost desemnate cele nouă consilii judeţene, rezultatele alegerii primarilor şi consiliilor locale fiind în curs de definitivare. Cu puţin înaintea închiderii secţiilor de votare de pe întreg cuprinsul ţării, la urne se prezentaseră peste 50% din alegători, procent suficient pentru validarea scrutinului. Au fost chemaţi la urne peste 2,4 milioane de cetăţeni cu drept de vot. În competiţia electorală s-au înscris 4 blocuri electorale şi 10 partide independente, care au propus liste şi candidaţi proprii pentru mandatele de primari şi consilieri. Analiza rezultatelor alegerilor o vom face ulterior, odată cu prezentarea rezultatelor finale.

Actualele alegeri se desfăşoară conform legii electorale adoptate anul trecut şi aplică legile cu privire la organizarea administrativ-teritorială şi a celei privind administraţia publică locală. Conform mesajului premierului Ion Sturza cu ocazia alegerilor locale, s-a urmărit promovarea consecventă a reformei administrativ-teritoriale, cu descentralizarea puterii în stat, “autorităţile locale investindu-se cu largi funcţii şi capacităţi de a rezolva de sine stătător multe din problemele cu care s-a confruntat societatea pe parcursul ultimilor ani”. 

În acelaşi timp, experţi ai Fundaţiei Internaţionale pentru Sisteme Electorale (IFES), aflaţi la Chişinău pentru monitorizarea alegerilor locale, au apreciat că actualul scrutin a fost dificil, ţinând seama că la scrutin s-au înfruntat circa 46 000 de candidaţi pentru 7000 de funcţii publice. 

Menţionăm că întârzierea comunicatului final al scrutinului de la 23 mai 1999, se datorează, în mare parte, existenţei a patru tipuri de vot (pentru primar, consiliul local, consiliul judeţea şi referendumul consultativ), amplificându-se astfel dificultatea examinării rezultatelor. Totuşi şi în această fază pot fi enunţate câteva concluzii: participarea redusă la vot a electoratului datorată nemulţumirii faţă de degradarea vieţii economice şi prăbuşirea nivelului de trai, un avans important obţinut de Blocul comuniştrilor, agrarienilor şi socialiştilor.

Alte particularităţi ale alegerilor locale din Republica Moldova au fost:

· la alegerile din 23 mai s-au desemnat primarii şi consilierii locali rezidenţi în Unitatea Teritorială Autonomă a Găgăuzilor (UTAG), urmând ca la 22 august a.c., aceştia să procedeze la alegerea Adunării Populare şi a Bascanului (guvernatorului). 

Potrivit datelor existente, UTAG are o populaţie compusă din circa 90 000 de găgăuzi şi aproape 21 000 de bulgari. Alături de aceştia mai trăiesc peste 15 000 de moldoveni, 7000 de ruşi şi 5500 de ucrainieni.

· Tendinţe de autonomie au manifestat în ultima vreme şi fostele raioane Taraclia şi Vulcăneşti, aflate în prezent în componenţa judeţului Cahul - zone în care mai trăiesc 45 000 de găgăuzi şi 20 000 de bulgari. 

Scrutinul de duminică a fost boicotat de locuitorii raionului Taraclia, în semn de protest faţă de refuzul autorităţilor de la Chişinău de a crea aici un judeţ.

· Alegătorii moldoveni din Dubăsari, teritoriu aflat sub controlul autorităţilor separatiste de la Tiraspol, au votat în secţiile special amenajate pe malul drept al Nistrului, pe teritoriul actual al judeţului Chişinău.

Rezultatele alegerilor locale vor pune în evidenţă aspecte noi ale raportului de forţe de pe scena politică şi ale relaţiei dintre cetăţeni şi forţele politice actuale din Republica Moldova.

 

3. Vizita premierului român Radu Vasile în Republica Moldova

În perioada 24-25 mai 1999, s-a desfăşurat vizita premierului Radu Vasile în Republica Moldova, la invitaţia premierului Ion Sturza.

În timpul vizitei au fost abordate:

· probleme importante bilaterale cum ar fi: eliminarea barierelor tehnice şi vamale privind circulaţia mărfurilor şi capitalului, pregătirea cadrelor din Moldova în şcolile româneşti, relaţiile culturale, etc. 

· S-a realizat un schimb de opinii asupra mersului reformelor în ambele ţări.

· Au fost abordate şi unele aspecte ale vieţii internaţionale legate de criza din regiune, Pactul de stabilitate din sud-estul continentului, experienţa integrării în Europa. 

· În programul vizitei au fost cuprinse primirea la preşedintele Republicii Moldova, întrevederi şi consultări cu miniştri şi şefi de departamente din cadrul Guvernului de la Chişinău, o întâlnire cu preşedintele Parlamentului Republicii Moldova, domnul Dumitru Diacov, susţinerea unei prelegeri în faţa studenţilor de la Academia de Studii Economice din Chişinău. S-au vizitat câteva obiective economice, printre care Combinatul de vinuri “Cricova” şi o întreprindere de panificaţie. 

După întâlnirea în plen a celor două delegaţii oficiale, premierul Radu Vasile a declarat că relaţiile dintre România şi Republica Moldova trebuie să devină relaţii privilegiate. Pentru aceasta trebuie să existe o strategie coerentă şi să se stabilească întâlniri periodice instituţionalizate la nivel de prim miniştri. 

De asemenea, ambele părţi au evidenţiat necesitatea încheierii Tratatului de bază între România şi Republica Moldova. 

România va sprijini intenţiile Republicii Moldova de a participa la reconstrucţia zonală, după încheierea conflictului din Kosovo, a declarat premierul Radu Vasile după întâlnirea particulară cu omologul său, Ion Sturza.

“Republica Moldova trebuie să joace şi ea un rol important alături de România în procesul de reconstrucţie din Balcani, cu atât mai mult cu cât ea este singura ţară din fostul spaţiu sovietic ce şi-a dovedit deschiderea clară spre valorile europene”, a ţinut să sublinieze dl. Radu Vasile. De altfel, situaţia din Balcani şi conflictul din Kosovo, situaţia financiară a ţărilor din regiune afectate de conflict, precum şi situaţia din cele două ţări au stat în centrul discuţiilor dintre cei doi demnitari. Domnul Sturza a subliniat că ar aprecia foarte mult dacă România va susţine la reuniunea NATO – UE de la Bonn, din 27 mai a.c., ca Republica Moldova să fie cuprinsă în programul Uniunii Europene de reconstrucţie.

Dl. Radu Vasile a mai precizat că, pe parcursul discuţiilor cu dl. Sturza şi între cele două delegaţii oficiale, au fost abordate probleme ale schimburilor comerciale bilaterale, cele energetice şi modalităţile în care se pot rezolva aceste probleme importante pentru România şi Republica Moldova. Şeful Executivului român a considerat că în “chestiunile energetice s-ar putea găsi o rezolvare favorabilă pentru Republica Moldova”.

Atât după întâlnirea cu preşedintele Petru Lucinschi, cât şi după cea cu premierul Ion Sturza, premierul Radu Vasile a apreciat că vizita va deveni un “moment important în dezvoltarea relaţiilor dintre popoarele de pe ambele maluri ale Prutului, chiar dacă cele două ţări se confruntă cu probleme economice”.

 

4. Alegerile din Israel

Alegerile din Israel din 17 mai 1999 au avut două mize: primul ministru (de la alegerile anterioare primul ministru este ales direct) şi parlamentul. 

Noul premier al Israelului este Ehud Barak, reprezentantul Partidului Muncii, care a obţinut una dintre cele mai nete victorii din istoria alegerilor israeliene (56% contra 44%). Nivelul de participare a fost, de asemenea, unul dintre cele mai ridicate, aproximativ 80%.

Alegerile pentru cel de-al 15-lea Knesset israelian au produs o configuraţie interesantă, dând câştig de cauză coaliţiei conduse de noul premier, "Un singur Israel" cu 27 de mandate, urmată de rivalul tradiţional partidul de dreapta, Likud, al fostului premier, cu 19 mandate. Ambele partide au înregistrat însă un recul (vezi tabelul cu rezultatele alegerilor). Cea mai mare surpriză este ascensiunea Partidului Shass, ultraortodox, care a obţinut 17 locuri faţă de 10 locuri la alegerile anterioare.

Mulţi comentatori consideră că de fapt nu este o victorie atât de categorică a lui Ehud Barak, cât o înfrângere extrem de categorică a lui Benjamin Netanyahu. 

Alegerile pentru Knesset au dovedit că societatea israeliană este mai divizată ca oricând. Se observă o atenuare a fracturii ideologice stânga - dreapta, dar o accentuare a simpatiilor etnice, determinată şi de emigrarea masivă din ultimii ani a evreilor ruşi şi a evreilor magrebieni. 

Ultrareligioşii şi emigranţii şi-au sporit locurile în Knesset pe seama celor două mari partide tradiţionale.

În afara Israelului, de la Damasc până la Washington, alegerea lui Ehud Barak a fost salutată ca o renaştere a procesului de pace. Totuşi, ţările din Orientul Mijlociu au reacţionat cu prudenţă, afişând un optimism moderat.

Întradevăr, este foarte probabil ca procesul de pace să fie relansat, dar cei prea optimişti vor fi dezamăgiţi. Şansele ca alegerile actuale să producă o schimbare radicală în politica externă a Israelului sunt reduse. Ehud Barak va negocia în continuare prudent, oferind soluţii asimetrice pentru dosarele tensionate din zonă, având oricum atuul că pare conciliant faţă de radicalul Netanyahu.

Paradoxal, dar miza alegerilor actuale a fost mai degrabă politica internă decât cea externă. Tema centrală a alegerilor a fost relaţia dintre secularişti şi religioşi, iar rezultatul alegerilor lasă această dispută într-o zonă nebuloasă.

Presiunea agendei interne va lasa probabil puţin loc de manevră lui Ehud Barak pentru mişcări spectaculoase în politica externă.

Rezultatul alegerilor din 17 mai 1999:

Un Singur Israel


27 (faţă de de 34 deţinute anterior)

Blocul Likud



19 (32)

Shass 


 
17 (10)

Meretz



9 (9)

Israel Be Aliya


7 (7)

Shinnu



6 (0)

Partidul de Centru


6 (0)

Partidul naţional religios 

5 (9)

Israel Beiteinu


4 (0)

Unitatea Naţională


3 (0)

Un singur popor


2 (0)

Iudaismul Unit al Torei

5 (4)

Hadash



3 95)

Lista arabă unificată


5 (4)

Alianţa democratică naţională
2 (0)

 

5. Kosovo

ţările G-8 au elaborat o hartă de parcurs a provinciei sârbe Kosovo

şările G-8 au elaborat o hartă de parcurs a provinciei sârbe Kosovo la întâlnirea ce a avut loc la Petersberg, în data de 19 mai a.c., hartă care va fi supusă atenţiei dezbateriii politice internaţionale, după încetarea conflictului din Iugoslavia. Oficialităţile britanice vorbesc despre o trasare colectivă a hărţii, care este încă în lucru şi mai trebuie aprobată de Rusia.

Punctele aflate în discuţie sunt, potrivit surselor britanice, următoarele:

· Implementarea hărţii rutiere se face numai în momentul când guvernul de la Belgrad va accepta în totalitate rezoluţia Consiliului de Securitate al Naţiunilor Unite, condamnând violenţa şi punând capăt conflictului.

· Oprirea atacurilor aeriene ale NATO, în momentul când "Belgradul a încetat orice violenţă în Kosovo şi în mod evident a început retragerea de aici" a trupelor sale.

· O pauză de şapte zile în campania aeriană, pentru a permite retragerea totală.

· O posibilă întoarcere a unui "mic" număr de forţe sârbe pentru a proteja monumentele sârbeşti şi o "foarte limitată prezenţă la marile încrucişări de drumuri de la graniţă".

· Suspendarea, în acelaşi timp, a acţiunilor ofensive de către AEK (Armata de Eliberare din Kosovo).

· Desfăşurarea unei forţe internaţionale de securitate, imediat după oprirea campaniei aeriene, cu însărcinări militare şi civile. Aceasta este menită să descurajeze reluarea ostilităţilor, să menţină încetarea focului, să stabilească cadrul sigur pentru întoarcerea refugiaţilor şi să înceapă scoaterea minelor. Pe latura civilă, forţa respectivă va trebui să înceapă organizarea instituţiilor şi eventual să urmărească transferul responsabilităţilor către administraţiile locale.

· O investigare promptă şi completă a atrocităţilor, inclusiv cooperarea deplină cu un tribunal al crimelor de război.

· Stabilirea unei noi structuri politice, determinându-i pe localnici să se ocupe şi de probleme ale ordinii publice. 

Italia cere încetarea temporară a bombardamentelor

Deputaţii italieni au aprobat, în data de 19 mai 1999, cu o largă majoritate, două rezoluţii prin care se cere suspendarea atacurilor NATO împotriva Iugoslaviei şi se declară sprijinul pentru premierul Massimo D'Alema în eforturile depuse de acesta pentru încetarea crizei din Kosovo. 

Pentru ca poziţia Italiei să fie şi mai clară, primul ministru de la Roma a făcut o declaraţie, în cadrul conferinţei de presă susţinute împreună cu secretarul general al NATO, Javier Solana, pronunţându-se ferm pentru o "întrerupere a bombardamentelor", fapt necesar în opinia lui D'Alema, pentru punerea în aplicare de către ţările G8 a unui proiect de rezoluţie al ONU în privinţa Kosovo. "Încetarea temporară a bombardamentelor ne va permite să verificăm dacă Belgradul este gata să accepte condiţiile comunităţii internaţionale. Aceasta nu înseamnă încetarea “focului în mod unilateral”. Premierul italian a adăugat că, dacă Belgradul nu acceptă rezoluţia, acţiunea militară va trebui reluată. 

Poziţia Germaniei

O altă chestiune controversată în cadrul Alianţei, desfăşurarea de trupe tereste în Kosovo, a cărei adeptă este Marea Britanie, a declanşat o reacţie extrem de dură din partea Germaniei, cancelarul Gerhard Schroeder declarând că ţara sa va împiedica NATO să se implice într-un război terestru. "Aceasta este poziţia Germaniei. Aceasta este şi actuala poziţie a NATO, iar strategia Alianţei nu poate fi schimbată decât dacă toate părţile implicate sunt de acord". 

Cancelarul german a continuat, criticându-i pe oficialii de la Londra care militează pentru intervenţia la sol, argumentând că forţele iugoslave au fost suficient de mult afectate de bombardamente pentru a nu putea riposta în faţa soldaţilor aliaţi. În aceeaşi conjunctură, Gerhard Schroeder şi-a reînnoit cererea adresată Statelor Unite cu privire la iniţierea unei anchete care să stabilească circumstanţele bombardării Ambasadei chineze de la Belgrad.

Întâlnire tripartită la Moscova

La Moscova a avut loc, în data de 20 mai a.c., o nouă rundă de negocieri între emisarul rus pentru Iugoslavia, Viktor Cernomârdin, preşedintele finlandez Martti Ahtissari şi adjunctul secretarului de stat al SUA, Strobe Talbott. Purtătorul de cuvânt al Departamentului de Stat american, James Rubin, a anunţat că nu s-a realizat un progres major în direcţia reglementării crizei din Kosovo, adăugând că, în cursul săptămânii viitoare, vor avea loc discuţii intense, la nivel de experţi, asupra unor detalii ale condiţiilor formulate de NATO pentru încetarea bombardării Iugoslaviei. Discuţiile vor viza îndeosebi alcătuirea forţei internaţionale ce ar urma să fie desfăşurată în Kosovo. 

Poziţia Rusiei

Dl. Igor Ivanov, ministrul rus de externe, a declarat recent că scopurile campaniei militare a NATO împotriva Iugoslaviei pot ruina eforturile de soluţionare paşnică a crizei din Kosovo întreprinse până în prezent de Moscova. Ministrul rus de externe a acuzat NATO pentru intensificarea bombardamentelor mai mult ca oricând de la declanşarea lor, în perioada în care trimisul special al preşedintului Elţîn pentru Iugoslavia, dl. Viktor Cernomîrdin, s-a aflat la Belgrad pentru discuţii cu preşedintele iugoslav Slobodan Miloşevici. Dl. Igor Ivanov a declarat că are semnale referitoare la "posibilitatea unui acord" care să încununeze eforturile ruseşti de soluţionare diplomatică a conflictului, acord pe marginea căruia discuţiile se vor încheia săptămâna aceasta la Moscova. 

Poziţia SUA

Preşedintele SUA, Bill Clinton a declarat la Washington că se preconizează în continuare creşterea puterii forţelor terestre ale NATO în Macedonia, în vederea unei desfăşurări în Kosovo, după o soluţie politică a conflictului şi nu ca o intrare în forţă. După două luni de raiduri aeriene ale NATO împotriva Iugoslaviei, preşedintele american Bill Clinton a declarat că "toate opţiunile rămân în continuare deschise". Cu toate acestea, NATO îşi "va continua strategia actuală" care şi-a dovedit eficienţa, a afirmat Bill Clinton. S-a apreciat că strategia ofensivei aeriene se bucură de un larg sprijin în cadrul Alianţei şi permite menţinerea unei "relaţii pozitive cu Rusia". 

Secretarul de stat american, Madeleine Albright, a declarat, la rândul său, că o forţă iugoslavă "simbolică" ar putea rămâne în Kosovo, după un acord de pace.

 

6. Pactul de stabilitate pentru Sud-Estul Europei

Miniştrii de externe ai ţărilor membre ale Uniunii Europene au finalizat, pe 17 mai, la Consiliul Europei, proiectul Pactului de Stabilitate în Balcani, despre care ministrul de externe german, Joschka Fischer, a afirmat că este “un pact pentru şi cu ţările balcanice”. Acordul urmează a fi adoptat de toate ţările din Balcani, care “se vor organiza pe o bază regională”.

La baza proiectului Pactului de Stabilitate a stat un studiu elaborat de Michael Emerson, de la “Centrul pentru studii de politică europeană” de la Bruxelles, publicat în Financial Times. Acest proiect a fost îmbogăţit cu ideile participanţilor la o reuniune a ambasadorilor UE, ţinută pe 17 aprilie, şi cu concluziile reieşite în urma unei sesiuni conduse de Romano Prodi, pe 28 aprilie. Textul final a fost difuzat în cercul unor personalităţi politice, pe data de 3 mai, 1999.

Proiectul va fi definitivat la Bonn, pe data de 27 aprilie, cu prilejul reuniunii directorilor politici din ministerele de externe, urmând a fi adoptat, probabil, la Köln, pe 3-4 iunie şi apoi semnat cu prilejul unei noi reuniuni a miniştrilor de externe, între 9-10 iunie, tot la Köln. Acelaşi oraş va fi gazda unei reuniuni a reprezentanţilor G-8, pe 18-20 iunie, nefiind exclusă amânarea adoptării pactului până la data respectivă, ţinându-se cont de importanţa contribuţiei acestor state în cadrul planului de reconstrucţie a Europei de sud-est. De aceea a fost avansată luna iulie ca dată a unei conferinţe finale.

Găzduirea de către Germania a tuturor manifestărilor importante prilejuite de acest eveniment trimite la configurarea variantei de construcţie balcanică post-război avansate de Germania ca fiind cea mai probabilă. La această concluzie duce şi declaraţia reprezentantului Croaţiei la reuniunea informală de o zi, ţinută la Zagreb pe 22 mai, prin care a exprimat sprijinul ţării sale faţă de proiectul german pentru stabilitate în Balcani. La reuniunea de la Zagreb au participat oficiali din 13 state şi regiuni, respectiv Albania, Bosnia-Herţegovina, Bulgaria, Croaţia, Grecia, Ungaria, FYROM, România, Slovenia, Turcia, Germania, SUA şi Muntenegru (ultimul cu statut de observator).

Referitor la variantele vehiculate la diverse reuniuni privitoare la stabilitatea pe termen lung a Balcanilor, în acest moment s-au conturat trei opinii, susţinute în diferite proporţii de statele dezvoltate ale lumii, şi anume: SUA a susţinut (prin rapoartele Comisiei Carnegie şi prin concluziile dezbaterilor din Consiliul pentru afaceri externe) o integrare regională interstatală a Balcanilor, separată, într-o primă fază, de integrarea europeană. Argumentul principal în favoarea acestei variante ar fi că regiunea este foarte săracă şi înapoiată, necesitănd în prealabil un ajutor de tip Plan Marshall înainte de a corespunde standardelor de aderare. Contraargumentul este că regiunea, fiind prea mică pentru a se dezvolta economic doar printr-o integrare regională, nu poate fi inclusă într-un plan strategic pe termen lung.

O a doua variantă susţine o strategie comună UE-SUA în regiune, integrarea tuturor ţărilor din zonă necesitând eforturi materiale şi instituţionale uriaşe, pe care singură UE nu le are la dispoziţie.

În sfârşit, a existat şi ideea că Uniunea Europeană poate să rezolve singură problemele puse de zona balcanică, printr-o integrare treptată, “în valuri”, pe termen nelimitat.

Oricare va fi soluţia, este limpede că acest vast proiect reprezintă o adevărată sfidare pentru UE, întrucât va schimba inevitabil contextul relaţiilor Europei unite cu Rusia, Ucraina şi Turcia, consecinţele pe termen mediu şi lung urmând a fi analizate în continuare.

Varianta finală adoptată va trebui să ia în considerare şi opţiunile statelor din zonă, ca şi viziunea acestora asupra viitorului lor statut, dat fiind faptul că nu toate aceste ţări şi-au manifestat intenţia de a începe negocieri de aderare cu UE, nu pornesc de la acelaşi nivel economic şi politic şi se confruntă cu probleme specifice. Exact în acest context, ministrul de externe al Franţei, Hubert Vedrine, a afirmat că “Cei 15 nu se pot servi de instrumentele actuale, ci trebuie să inventeze unele noi” care să fie specific adaptate la fiecare ţară din regiune. Pe de altă parte, s-a subliniat necesitatea ca regulile de aderare la UE să devină mai puţin stricte, altminteri statele balcanice nu vor putea fi integrate în UE în timp util.

Uriaşul plan balcanic va avea ca actori o pleiadă impresionantă de forţe internaţionale, şi anume statele membre ale Uniunii Europene, SUA, Rusia, Canada, Japonia, Comisia Europeană, reprezentanţii preşedinţiei OSCE, Consiliul Europei, reprezentanţi ai ONU, NATO, OECD, UEO, FMI, BM, BEI, BERD, şi, bineînţeles, ţarile din regiune. De asemenea, vor participa reprezentanţii Procesului de la Royaumont în calitate de semnatari ai Pactului de Stabilitate.

La Ohrid, în Macedonia, a avut loc, pe 17-18 aprilie 1999, o nouă reuniune a preşedinţilor comisiilor de politică externă din parlamentele ţărilor participante la “Procesul Royaumont” (UE, Europa de Sud-Est, SUA, Rusia). Acest proces a fost lansat cu prilejul semnării Acordurilor de la Dayton (decembrie 1995) pentru promovarea “stabilităţii” în zonă. Dimensiunea parlamentară a “Procesului” s-a stabilit în noiembrie 1997, iar coordonator al acesteia a fost numit dl.Panagiotis Roumeliotis din Grecia. Dl. Roumeliotis a fost recent în toate ţările din zona “balcanică” pentru a culege informaţii care să facă parte, la solicitarea UE, dintr-un plan de acţiune ce va fi elaborat de Institutul Internaţional pentru Democraţie. 

Acest plan cuprinde şi programe de pregătire a parlamentarilor, funcţionarilor parlamentari şi oficialilor din Europa de Sud-Est pentru a fi iniţiaţi în funcţionarea instituţiilor UE, în vederea facilitării aderării acestor ţări.

La reuniunea din 17 mai s-a analizat şi proiectul economic al construcţiei Balcanilor, prin crearea unei zone economice europene integrate, care să înceapă cu iniţierea unei regiuni de liber schimb multilateral şi pan-european (tarife economice zero) între UE, EFTA, EEA şi CEFTA. Aceasta ar trebui implementată rapid la 1 ianuarie 2000, fără a se face nici o condiţionare politică. Au fost nominalizaţi FMI, Banca Mondială, Banca Europană de Investiţii şi, într-o mai mică măsură, BERD, pentru a ajuta la acest proces. De asemenea, s-a propus crearea unei Agenţii sud-est europene de reconstrucţie, ca subsidiar al Băncii Europene de Investiţii, a Fundaţiei Sud-Est Europene pentru Democraţie şi a Fundaţiei Sud-Est Europene pentru Educaţie.

Comisarul european, Hans van den Broek, a afirmat că “pentru România, ca şi pentru întreaga regiune a Balcanilor din care face parte, este vorba despre o şansă reală şi extrem de importantă de întărire a cooperării la nivel regional şi de a întări legăturile între UE şi ţările din regiune, dar nu se poate vorbi, în nici un caz, despre un nou Plan Marshall”.

Poziţia UE faţă de România şi Bulgaria, în mod special, nu va fi schimbată din cauza unei noi categorii de state cu statut de membru asociat. Strategia de ansamblu va fi nu “un joc de sumă nulă” în care ce câşigă unii vor pierde alţii, ci “un joc de sumă pozitivă” în care toată lumea va avea de câştigat.

 

7. Programul Naţional de Aderare a României la NATO

Dl. Andrei Pleşu a participat la o reuniune a Comisiei interdepartamentale pentru integrarea României în NATO, care a avut ca obiectiv principal demararea elaborării programului naţional anual, conform Planului de acţiune pentru aderare (MAP), adoptat la summit-ul NATO de la Washington (23-25 aprilie).

MAP se referă la cinci domenii majore: politico-economice, probleme militare şi de apărare, resurse, probleme de securitate şi legislaţie. Programul naţional anual, care trebuie elaborat de fiecare stat candidat la integrarea în NATO, urmează să cuprindă obiectivele ce şi le propun statele în procesul pregătirii, detalii asupra activităţilor în desfăşurare şi autorităţile direct răspunzătoare.

Ministrul român de Externe a arătat că MAP nu reprezintă o garanţie în sine pentru aderare, dar conţine măsuri similare celor îndeplinite de Cehia, Polonia şi Ungaria, înainte ca aceste ţări să devină membre ale Alianţei Nord-Atlantice.

Statele Unite au semnalat faptul că este foarte important ca România să prezinte înainte de luna iulie detaliile programului de aderare conceput de autorităţile de la Bucureşti. 

Ministrul român al Afacerilor Externe, dl. Andrei Pleşu, a declarat că România trebuie să remită Alianţei Nord-Atlantice programul naţional anual de aderare la NATO până în luna iulie. 

 

8. UE - Accelerarea procesului de extindere a Uniunii Europene

Încă de la căderea Zidului Berlinului, Uniunea Europeană acţionează pentru integrarea în structură a mai multor ţări foste comuniste din blocul estic al Europei. 

În acest context, planul Emerson, elaborat în urma unui studiu realizat de Centrul pentru Studii Politice Europene (CEPS) după întâlnirile cu viitorul preşedinte al Comisiei Europene, Romano Prodi, cheamă la o abordare mult mai relaxată din partea Uniunii Europene a primirii de noi membri. 

Emerson a declarat că Albaniei, Fostei Republici Iugoslave a Macedoniei /FYROM/ şi Bosniei-Herţegovina trebuie să li se ofere calitatea de “nou membru asociat”, ofertă ce ar trebui făcută, în anumite condiţii şi Croaţiei (dacă alegerile din decembrie aduc la putere un guvern care să acorde o atenţie sporită normelor politice din cadrul U.E.), precum şi Serbiei. Bulgaria şi România, state care se află în valul doi al aderării, ar trebui să fie invitate la negocieri, începând cu 1 ianuarie 2000. Cu ocazia unei mese rotunde organizată la Bruxelles, la care a participat şi preşedintele desemnat al Comisiei Europene, Romano Prodi, Michael Emerson, autor al planului pentru Balcani, în zece puncte, în numele CEPS, a declarat că cele două ţări ar putea începe negocierile încă din anul 2000. 

Potrivit lui Emerson, fostei Iugoslavii ar trebui să i se spună că, "atunci când condiţiile politice îi vor permite", va fi eligibilă pentru a deveni membru asociat al Uniunii Europene. În acelaşi context, Emerson a declarat că Uniunea Europeană necesită o schimbare de atitudine mentală pentru a privi Balcanii ca o parte a Europei.

La 27 mai, la Bonn, vor avea loc discuţii privind pactul de stabilitate pentru regiune, care se va concentra - potrivit diplomaţilor- asupra drepturilor omului şi protecţiei minorităţilor. Dar experţii spun că UE ar putea fi obligată la reuniunea de la Bonn să adopte o abordare mai ambiţioasă, bazată pe ideile avansate de Emerson şi CEPS.

Viitorul şef al executivului UE, Romano Prodi, pare să fi oferi deja sprijinul său acestei strategii şi a promis că o "abordare mai vizionară" a Europei de sud-est va constitui pentru el o prioritate când va prelua, în septembrie, conducerea Comisiei Europene. 

 

9. Germania – Alegerea unui nou preşedinte

La 23 mai 1999, s-a sărbătorit a 50-a aniversare a constituirii Republicii Federale Germania şi a avut loc alegerea unui nou preşedinte al republicii. A fost ales, cu acest prilej, Johannes Rau, cel de-al doilea social-democrat numit în această funcţie, după Gustav Heinemann. Aceasta va însemna pentru el încununarea unei cariere construite pe fieful landului său renan şi al bazinului industrial Ruhr, carieră care a făcut din el unul dintre liderii cei mai populari din ţară. A obţinut, în al doilea tur de scrutin, majoritatea absolută, 690 voturi din cele 1332 voturi valabil exprimate.

În ceea ce priveşte crezul politic al lui Johannes Rau, “reconcilierea, mai degrabă decât divizarea”, el se potriveşte perfect cu prerogativele prezidenţiale care se reduc, în esenţă, la un rol reprezentativ şi de autoritate morală. Printre acestea se numără exercitarea dreptului la graţiere, numirea unor înalţi funcţionari, magistraţi şi ofiţeri, ratificarea desemnării candidatului la funcţia de cancelar (ales de Bundestag) sau pe cea a miniştrilor propuşi de cancelar. Totodată, şeful statului german reprezintă ţara sa în străinătate.

 

10. Vizita ministrului de externe al României, dl. Andrei Pleşu, în Polonia

În zilele de 16-18 mai 1999, domnul ministru Andrei Pleşu a efectuat o vizită oficială în Polonia, la invitaţia omologului său polonez, domnul Bronislaw Geremek. Domnul Pleşu a fost primit şi de preşedintele Poloniei, Aleksander Kwasniewski, de primul ministru şi de preşedinţii celor două camere parlamentare.

Conform comunicatului MAE român, au fost abordate următoarele probleme:

· Creşterea substanţială a schimburilor economice şi comerciale, în cadrul unei colaborări active în lupta împotriva crimei organizate, a traficului de droguri, a imigraţiei ilegale, etc;

· Dezvoltarea relaţiilor culturale, şi prin intermediul minorităţilor proprii existente pe teritoriul celeilalte ţări;

· Polonia a dat asigurări că “va privi cu înţelegere, la timpul potrivit, şi nuanţat, introducerea de vize pentru cetăţenii români”, întrucât doreşte să-şi controleze mai bine graniţele;

· A fost subliniat faptul că cele două ţări au tradiţii europene, destine, proiecte şi scopuri comune;

· A fost evidenţiată necesitatea dezvoltării şi aprofundării formelor de cooperare subregională şi a relaţiilor cu vecinul comun – Ucraina;

· În privinţa situaţiei din Kosovo, în cadrul analizei făcute, s-a subliniat poziţia comună a României şi Poloniei pentru găsirea unei soluţii paşnice şi pentru omogenizarea dezvoltării întregii regiuni, prin aplicarea unui plan de stabilitate;

· Toţi reprezentanţii conducerii Poloniei şi-au reafirmat sprijinul ferm pentru aderarea României la NATO şi UE, ca şi pentru preluarea de către România a funcţiei de preşedinte al OSCE în anul 2001.

  

Anexe

Pactul de stabilitate pentru sud-estul Europei

Este vorba despre un text la care se lucrează în acest moment, discutat şi în cadrul recentei reuniuni de pe 17 mai, desfăşurată la Consiliul Europei. El va fi definitivat la Bonn pe 27 mai, cu prilejul reuniunii directorilor politici din ministerele de externe şi va fi adoptat, pesemne, la summit-ul de la Köln pe 3-4 iunie şi semnat, poate, cu prilejul reuniunii miniştrilor de externe, tot la Köln, între 9-10 iunie. Datorită importanţei problemei, subiectul poate să revină în discuţie şi cu ocazia întâlnirii G-8 de la Köln, pe 18-20 iunie. Datele precise de adoptare ale documentului sunt încă vagi, pentru că, în acest moment, conform unor surse din cadrul Ministerului de Externe german, nimeni nu poate spune cu exactitate dacă acest calendar va fi urmat riguros, date fiind evoluţiile extrem de rapide şi oarecum imprevizibile ale situaţiei din Iugoslavia.

I. Participanţii şi descrierea contextului

a. Participanţii

În articolul 1 se enumeră:

Statele membre ale Uniunii Europene, Comisia Europeană, Albania, Bosnia- Herţegovina, Bulgaria, Croaţia, Fosta Republică a Macedoniei, Ungaria, România, Rusia, Slovenia, Turcia, SUA, reprezentanţii preşedintelui în exerciţiu al OSCE, Consiliul Europei, Canada, Japonia, reprezentanţii ONU pentru refugiaţi, NATO, OECD, UEO, Fondul Monetar, Banca Mondială, Banca Europeană de Investiţii, Banca Europeană pentru Reconstrucţie şi Dezvoltare, precum şi reprezentanţii Procesului de la Royaumont (SECI, BSEC, SEECP şi CEI), în calitate de semnatari ai Pactului de Stabilitate.

La punctul 2, se afirmă că Iugoslavia “va fi binevenită să ia parte la Pactul de stabilitate, ca participant cu drepturi depline şi egale, din momentul în care va îndeplini cerinţele formulate de Comunitatea internaţională". Pentru a veni în sprijinul acestui proces, “se vor lua în considerare mijloacele de a face ca Muntenegru, cu guvernul său democratic, parte constituantă a RFI, să fie un beneficiar al procesului Pactului de stabilitate, chiar din fazele de început ale acestui proces”.

b. Contextul

“Sud-estul european se află la o cotitură crucială în istoria sa…, vom lupta pentru a depăşi divizările istorice şi conflictele din regiune, pentru a îndeplini obiectivele unei păci durabile, a prosperităţii şi stabilităţii pentru întreaga regiune. Vom atinge acest obiectiv printr-un demers comprehensiv şi coerent faţă de regiune, implicând UE, ONU, OSCE, Consiliul Europei, NATO, UEO, OECD şi IFI. Ne felicităm pentru faptul că UE şi SUA au făcut din Pactul de stabilitate o prioritate în cadrul Agendei lor Transatlantice…

şările din sud-estul Europei recunosc responsabilitatea lor de a acţiona împreună cu comunitatea internaţională pentru a dezvolta o strategie comună pentru stabilitatea şi dezvoltarea regiunii şi pentru a coopera între ele şi cu donatorii majori pentru implementarea acestei strategii”.

I. Norme şi principii 

“În eforturile noatre, ne vom baza pe înţelegerile bilaterale asupra relaţiilor de bună vecinătate semnate de statele din regiune participante la Pact şi, în cazul în care asemenea înţelegeri nu există, vom urmări apariţia lor. Ele vor forma o parte integrantă a Pactului de stabilitate… Mai reafirmăm şi faptul că angajamentele luate prin apartenenţa noastră la OSCE sunt probleme de interes direct şi legitim pentru toate statele participante la Pactul de stabilitate şi nu sunt exclusiv o problemă internă a statului respectiv. Respectarea acestor angajamente constituie unul dintre fundamentele ordinii internaţionale la care intenţionăm să aducem o contribuţie majoră”. 

II. Obiectivele

“Prin intermediul Pactului de stabilitate intenţionăm să creăm un sud-est european al cărui viitor să fie unul de pace, democraţie, prosperitate economică şi integrare în structurile euro-atlantice. În acest sens ne obligăm să cooperăm prin:

· Prevenirea şi încetarea tensiunilor şi crizelor, ca o condiţie absolut necesară a unei stabilităţi durabile. Aceasta include semnarea între noi a unor înţelegeri multilaterale şi bilaterale şi a unor măsuri pe plan local pentru a depăşi potenţialul existent de conflict;

· Înfăptuirea unor procese politice mature, bazate pe alegeri libere şi corecte, respectând supremaţia legii şi respectul deplin pentru drepturile omului şi faţă de libertăţile fundamentale, inclusiv drepturile persoanelor aparţinând minorităţilor naţionale, cu corpuri legislative care să dea seamă în faţa alegătorilor, sisteme judecătoreşti independente şi întărirea şi consolidarea societăţii civile;

· Crearea unor relaţii paşnice şi de bună vecinătate în regiune prin intermediul reconcilierii, recunoaşterii şi inviolabilităţii frontierelor naţionale existente şi al rezolvării pe cale paşnică a disputelor pe baza legislaţiei internaţionale, încurajarea activităţii în OSCE şi a altor forumuri regionale de clădire a măsurilor de încredere şi a mecanismelor de cooperare în domeniul securităţii;

· Crearea unor puternice economii de piaţă bazate pe politici macroeconomice sănătoase, pe creşterea importantă a comerţului exterior şi a sectorului investiţiei private, pe sisteme eficiente şi transparente în domeniul legislaţiei vamale şi a celei comerciale, pe dezvoltarea unor pieţe de capital puternice şi a unor diverse tipuri de proprietate, inclusiv privatizarea, conducând la o din ce în ce mai mare prosperitate pentru toţi cetăţenii noştri; combaterea crimei organizate şi a corupţiei;

· Adâncirea cooperării economice în cadrul regiunii, precum şi între regiune şi restul Europei, inclusiv zone comerciale libere;

· Reducerea migrării determinate de sărăcie, război, persecuţii şi conflicte civile;

· Crearea condiţiilor pentru deplina integrare în structurile politice, economice şi de securitate euro-atlantice”.

I. Mecanismele Pactului de stabilitate

“Pentru a atinge aceste obiective, am căzut de acord pentru formarea unei South Eastern Europe Regional Table, care va acţiona ca un comitet de organizare în cadrul acestui proces. Pactul de stabilitate va avea un Coordonator Special care va fi numit de Uniunea Europeană şi recunoscut de către OSCE. Va fi responsabil pentru promovarea implementării Pactului în cadrul şi între ţările respective, sprijinit de structurile apropiate de care se va dovedi că este nevoie. În numele organismului pe care îl reprezintă, va informa OSCE.

“South Eastern Europe Regional Table” va superviza şi coordona următoarele organisme de lucru care se vor crea pe baza experienţei existente şi care se vor putea împărţi pe subcomitete:

· Comitetul de lucru pentru democratizare şi drepturile omului;

· Comitetul de lucru pentru reconstrucţia economică şi pentru reformă;

· Comitetul de lucru pentru problemele de securitate.

I. Rolul fiecăruia dintre participanţi şi cooperarea dintre ei

a. Rolul UE

“… Notăm progresul către stabilirea şi dezvoltarea unor relaţii contractuale, pe bază individuală şi în cadrul Demersului Regional, între UE şi ţările din regiune. Luăm notă şi de faptul că UE pregăteşte o Strategie Comună pentru Vestul Balcanilor şi o asteptăm ca pe o iniţiativă fundamentală … UE va aduce această regiune mai aproape în perspectiva unei depline integrări a acestor ţări în structurile sale. Aceasta se va face printr-un nou tip de relaţii contractuale, care să ia pe deplin în considerare situaţiile individuale ale fiecărei ţări în raport cu statutul de membru UE, pe baza Tratatului de la Amsterdam şi din momentul în care au fost îndeplinite criteriile stabilite la Copenhaga”.

b. Rolul ţărilor din regiune

“Salutăm eforturile făcute până acum de ţările din regiune în ce priveşte democratizarea, reforma economică şi cooperarea regională şi stabilitatea. şările din regiune vor fi principalele beneficiare ale Pactului. Implementarea sa cu succes şi avansarea ţărilor din regiune spre structurile euro-atlantice depind cu succes de angajamentul ţărilor respective de a implementa obiectivele Pactului, mai ales de dorinţa lor de a coopera la nivel bilateral şi multilateral şi de a promova obiectivele Pactului în cadrul structurilor lor naţionale”.

c. Rolul OSCE

“Exprimăm intenţia noastră ca, în cazurile care cer implicarea OSCE în situaţiile ce ţin de respectarea principiilor OSCE în implementarea Pactului, să recurgem la instrumentele şi procedurile OSCE, inclusiv cele privind prevenirea conflictelor, rezolvarea diferendelor pe cale paşnică şi cele legate de dimensiunea umană. Statele, parte ale Convenţiei stabilind Curtea de conciliere şi arbitraj, vor putea recurge şi la Curte în cazul unor posibile dispute şi să ceară părerea consultativă a Curţii… Invităm OSCE să considere Pactul de stabilitate drept partea propriului său “acquis”.

d. Rolul ONU inclusiv UNHCR

“Subliniem rolul central al ONU în regiune atât pentru pace şi securitate şi pentru o normalizare politică durabilă, cât şi pentru eforturile umanitare şi reabilitarea economică. Recunoaştem rolul dominant al UCHCR în ceea ce priveşte toate problemele legate de refugiaţi, mai ales privitor la reîntoarcerea refugiaţilor, deportaţilor sau persoanelor cu domiciliu schimbat”.

e. Rolul NATO

“Subliniem contribuţia crucială a NATO, a Consiliului de parteneriat euro-atlantic şi a Parteneriatului pentru Pace în ce priveşte stabilitatea şi securitatea în regiune. Solicităm implicarea lor susţinută în cooperarea regională de securitate şi în prevenirea conflictelor. Salutăm angajamentul repetat al NATO pentru deschiderea Alianţei în termenii articolului 10 al Tratatului Atlanticului de Nord şi în acord cu paragraful 8 al Declaraţiei de la Madrid. Salutăm activităţile de stabilizare prevăzute în Declaraţia summit-ului de la Washington, care vin să întărească mecanismele Pactului de stabilitate. Ne bazăm pe noul Forum Consultativ al NATO pe probleme de securitate pentru a menţine şi a intensifica sistemul de consultări cu ţările din regiune”. 

f. Rolul SUA

“… SUA vor continua să aducă o contribuţie-cheie la dezvoltarea şi implementarea acestui Plan. Credem că rolul activ al SUA subliniază importanţa vitală a integrării statelor din sud-estul Europei şi în structurile euro-atlantice şi a faptului că SUA sunt gata să sprijine acest obiectiv, în momentul în care aceste ţări activează pentru a deveni candidate puternice, eventual membre ale instituţiilor euro-atlantice. Salutăm contribuţia SUA, inclusiv prin programele de asistenţă economică şi tehnică pentru statele din sud-estul Europei…”

g. Rolul Federaţiei Ruse

“Implicată încă din primele etape la lansarea acestui Pact, Federaţia Rusă va continua să joace un rol de frunte în dezvoltarea şi implementarea acestui Pact, în cooperare cu alţi participanţi, organizaţii internaţionale şi instituţii”.

h. Rolul Consiliului Europei

“… notăm faptul că este dechis către prezenţa, ca membri, a tuturor statelor din regiune şi că poate aduce experienţa sa îndelungată în promovarea principiilor democraţiei pluraliste, drepturilor omului şi supremaţiei legii. Preţuim rolul important al Curţii europene a drepturilor omului în salvgardarea drepturilor omului, democraţiei şi supremaţiei legii”.

i. Rolul organismelor financiare internaţionale

“FMI, Banca Mondială, BERD şi BEI au un rol foarte important de jucat, în acord cu mandatele lor specifice, pentru a sprijini ţările din zonă în a realiza stabilizarea economică, reforma şi dezvoltarea regiunii. Ne bazăm pe ele pentru a dezvolta o strategie internaţională coerentă pentru regiune şi pentru a promova politici sănătoase macro-economice şi structurale în ţările respective. Cerem acestor Instituţii Financiare Internaţionale să ia parte în mod activ în organismul central de lucru al Pactului şi în comisiile sale aferente”.

j. Rolul OECD

“Luăm notă de capacitatea unică a OECD ca forum de dialog asupra politicii structurale pe termen mediu şi asupra celor mai bune căi de acţiune. Ne bazăm pe OECD pentru asistenţă în procesul integrării statelor afectate în Europa privită ca întreg. Ne bazăm pe competenţa OECD de a lucra cu economiile în tranziţie şi pe dialogul său deschis cu ţările din sud-estul Europei, pentru a lua parte la proiect şi pentru a oferi asistenţă în procesul de restructurare economică şi integrare a statelor respective în Europa privită ca un întreg”.

k. Rolul UEO

“Luăm notă de faptul că şi UEO are un rol în promovarea stabilităţii în regiune, mai ales prin intermediul misiunilor sale în Albania şi Croaţia, la cererea UE”.

l. Iniţiativele regionale

“Notăm faptul că SECI a dezvotat un demers nou privind cooperarea regională în domeniul economic şi al infrastructurilor. Ca atare, are un rol cheie de jucat în ce priveşte problemele economice, mai ales promovarea investiţiilor private în regiune în cadrul Pactului de stabilitate.

Recomandăm Procesul de Cooperare în Europa de Sud-Est ca un posibil nucleu viitor pentru o cooperare regională de succes. Încurajăm dezvoltarea sa către alte ţări din zonă şi paşi în continuare în vederea instituţionalizării sale. 

Notăm contribuţia în sectorul securităţii a Grupului miniştrilor apărării din ţările Europei de Sud-Est (SEDM) care a adus ţările din regiune, precum şi alte naţiuni în centrul unei întregi varietăţi de activităţi de cooperare care duc la creşterea transparenţei şi a încrederii mutuale. Ne aşteptăm ca propusa Conferinţă asupra regiunii Adriaticii şi Mării Ioniene să aducă o contribuţie pozitivă la securitatea regiunii.

Notăm că Iniţiativa Central-Europeană a creat, cu statele din zonă, o reţea stabilă şi integrată de coordonare şi dialog în domeniile politic, economic, cultural şi parlamentar. Pe baza acestei experienţe, are un rol important de jucat în cadrul Pactului.

Salutăm alte iniţiative regionale, în special Cooperarea economică în zona Mării Negre şi Asociaţia central-europeană pentru liber-schimb, precum şi performanţele lor. Pe baza acestor rezultate, ne propunem să construim pe mai departe”.

m. Conferinţa internaţională a donatorilor reconstrucţiei

“Ne reafirmăm puternicul angajament pentru a sprijini reconstrucţia şi stabilizarea în regiune şi cerem comunităţii internaţionale a donatorilor să participe cu generozitate la o asemenea conferinţă asupra sud-estului Europei cu scopul de a lansa un plan de dezvoltare comprehensiv şi coerent pentru regiune. 

Notăm faptul că Banca Mondială şi UE, prin intermediul Comisiei Europene, sunt împreună răspunzătoare pentru a pune la punct un sistem al donatorilor. Acest proces va interacţiona în mod strâns cu subcomitetul de profil şi va identifica modelele apropiate pentru administrarea şi transmiterea sprijinului internaţional”.

n. Mecanisme de implementare şi analiză 

“Implementarea efectivă a acestui Pact va depinde de dezvoltarea capacităţii administrative şi instituţionale a ţărilor respective – atât la nivel naţional, cât şi local – pentru a întări consolidarea structurilor democratice şi pentru a avea beneficii pe termen lung pentru administrarea efectivă şi absorbţia asistenţei internaţionale pentru regiune.

 

 

 

 

 

Ehud Barak – Profil

Liderul Partidului Muncii din Israel, Ehud Barak, a devenit premierul statului Israel, este un exemplu tipic al militarului isrelian cu un trecut glorios care şi-a făcut loc în cariera politică.

În campania sa electorală liderul laburist (57 ani) s-a prezentat ca un urmaş al fostului premier Yitzhac Rabin, asasinat de un evreu extremist în 1995, iar pentru a dobândi un sprijin şi în electoratul de centru-dreapta, şi-a promovat imaginea de garant al securităţii Isrelului.

Scund, cu o figură bonomă, dl. Barak a supranumit “Napoleonul Israelului”, din cauza abilităţii sale strategice şi a staturii.

În clipurile de campanie electorală de la televiziune, el era prezentat drept “militarul numărul unu şi cel mai decorat din Israel”, iar alergătorilor le-au fost reamintite curajoasele sale fapte de arme.

Printre acestea se numără luarea cu asalt, pe când era un tânăr colonel, a unui avion al companiei belgiene Sabena deturnat de un comando palestinian la Tel Aviv în 1972. Hazard al istoriei, unul dintre subordonaţii săi care au suferit o rănire uşoară în această acţiune a fost premierul israelian în exerciţiu, Benjamin Netanyahu.

Un an mai târziu, dl. Barak, deghizat într-o blondină a condus un comando care a eliminat, la Beirut, trei lideri ai OEP.

Dl. Ehud Barak şi-a încheiat cariera militară în 1995, pe când îndeplinea funcţia de şef al Statului major al armatei israeliene.

Imediat, Yitzahak Rabin l-a antrenat pe Ehud Barak în activitatea politică. Actualul lider laburist a fost ministru de interne, iar după asasinarea mentorului său a devenit şeful diplomaţiei israeliene.

Majoritatea analiştilor îl plasează pe dl. Barak în rândul intransigenţilor, al “uliilor” din Partidul Muncii. În septembrie 1995, dl. Barak a fost unul dintre puţinii membri ai Guvernului Rabin care a manifestat abţinere în problema acordului dintre Israel şi OEP privind extinderea autonomiei palestiniene în Cisiordania, susţinând că aceasta furnizează suficiente garanţii de securitate Israelului.

În 1996, Ehud Barak l-a înlocuit la conducerea Partidului Muncii pe Shimon Peres, care pierduse alegerile în confruntarea cu Benjamin Netanyahu. Acest lucru a fost posibil şi datorită sprijinului susţinut ce i l-a acordat Lea Rabin, vaduva premierului asasinat.

Încă de la începutul campaniei sale electorale, liderul laburist a promis israelienilor că se va opune oricăror concesii privind Ierusalimul de Est., Valea Iordanului şi cele mai importante implantări evreieşti din Cisiordania preconizând pe de altă parte, în termeni destul de vagi, “relansarea procesului de pace”.

Ehud Barak a acceptat “cu jumătate de gură’ ideea unui stat palestinian, dar cu prerogative limitate.

În ceea ce priveşte Libanul, liderul laburist a dat dovadă de mai multă creativitate, pronunţându-se pentru o retragere militară israeliană unilaterală din sudul acestei ţări, în decurs de un an de la eventuala sa alegere în funcţia de premier al Isrelului.

Prudent în abordarea dosarului sirian, Ehud Barak a preluat formula Yizhak Rabin, conform căreia “amploarea retragerii militare de la Înălţimile Golan va depinde de proporţiile păcii”.

În opinia unor analişti politici, votul electoratului israelian a fost mai mult unul negativ faţă de dl. Netanyahu şi mai puţin datorat capacităţii de a convinge a d-lui. Barak.

Exemplu tipic de “sabra” perfect, de israelian născut pe teritoriul Israelului, Ehud Barak a văzut lumina zilei într-un kibuţ. Matematician strălucit si mândru de aceasta îi place să vorbească despre literatură şi şi-a dovedit şi talentele de pianist. Este căsătorit şi tatăl a trei fete. (sinteză AFP).

Profil al noului preşedinte al Germaniei

Johannes Rau (68 ani), candidatul Partidului Social-Democrat (PSD) şi al Partidului Ecologist “Verzii” la alegerile prezidenţiale din Germania, a obţinut victoria, duminică, 23 mai, în cel de-al doilea tur al scrutinului desfăşurat în parlament.

Considerat de multă vreme drept unul dintre cei mai populari politicieni din Germania, Johannes Rau, fiul unui pastor protestant, era adesea numit “fratele Johannes” sau “bonomul din Wuppertal”.

Până la victoria de duminică, dl Rau s-a remarcat pe scena politică mai mult prin înfrângerile suferite decât pentru îndeplinirea cu succes a funcţiei de ministru-preşedinte (premier la nivel de land al Renaniei de Nord-Westfalia, cel mai mare şi cel mai industrializat land din Germania).

Dl. Rau a pierdut alegerile prezidenţiale de acum cinci ani în faţa lui Roman Herzog, iar pe cele pentru funcţia de premier în 1987 în faţa lui Helmut Kohl.

El a fost pe punctul de a se retrage din cursă cu două luni înaintea alegerilor din 1987, pentru că a refuzat să lanseze un atac dur împotriva contracandidatului său creştin-democrat, aşa cum ar fi dorit conducerea PSD.

Aversiunea sa declarată pentru “mocirla” din politică l-ar putea face pe dl. Rau preşedintele ideal, apreciază analiştii, mai ales că această funcţie este în Germania mai mult simbolică, fiind lipsită de prerogative executive, ceea ce îl situează pe şeful statului deasupra intereselor de partid.

Dar “gentileţea” l-a împins pe Johannes Rau spre o înfrângere dureroasă la alegerile din 1994 pentru funcţia de preşedinte pe care şi-a dorit-o atât.

După acest insucces, dl. Rau s-a întors în landul Renania de Nord-Westfalia, pentru a-şi exercita în continuare funcţia de ministru-preşedinte. Dar în 1998 el a demisionat după 20 de ani petrecuţi în această funcţie pentru a ceda locul lui Wolfgang Clement, un politician mai tânăr aflat în relaţii strânse cu actualul cancelar german, Gerhard Schroeder.

Presa germană s-a lansat, la acea dată, în speculaţii potrivit cărora dl. Rau ar fi făcut acest compromis în schimbul promisiuniii tacite a cancelarului de a-l nominaliza din nou drept candidat al PSD la preşedinţie.

În pofida largului sprijin public de care se bucură, unele oficialităţi din PSD şi din opoziţie au afirmat că dl. Rau, cu trei ani mai vârstnic decât predecesorul său Roman Herzog este un “om care aparţine trecutului”. Au apărut totodată temeri în legătură cu starea sănătăţii sale.

Dl. Rau a dezminţit toate aceste speculaţii afirmând că este persoana providenţială care va conduce Germania spre secolul al XXI-lea.

Ajutat de imaginea sa de politician care menţine strânse legături cu electoratul, a câştigat de trei ori cu o majoritate absolută funcţia de şef al executivului din landul Renania de Nord-Westfalia, şi mai rămâne unul dintre cei mai respectaţi oameni politici din ţară.

Revista germană “Der Spigel” l-a numit “regele cetăţean” pentru popularitatea de care se bucură între oamenii de rând.

Atitudinea sa conciliantă în politică este rodul educaţiei primite de la mentorul său, Gustav Heinemann, cel de-al treilea preşedinte al Germaniei Occidentale.

